**Молитва Оче наш**

**Увод:** Молитву Оче наш можемо прочитати у Св.Јеванђељима по Луки и Матеју. Мт.6,9-13 и Лк.11,2-4. На питање ученика, како да се молимо, научи нас да се молимо, Христос износи ову молитву, која треба да буде нама свакодневна, лична, а са друге стране сви заједно да је изговарамо на Литургији. Христос нас је научио како да се молимо. Апостол Лука у свом јеванђељу често приказује и описује ситуације када се Христос молио. Дао нам је пример. У нашој Цркви ми произносимо молитву сваког јутра и вечери, и то су јутарња и вечерња богослужења, а најважнија заједничка молитва је на Литургији када сви заједно читамо захвалне молитве Богу.

**Разрада:** Света Литургија је јавно дело. Ми је убрајамо у Свету Тајну. Које су још свете тајне? Литургија представља окупљање верног народ на једном месту. Света Литургија је установљена на Велики Четвртак. На Тајној Вечери, Господ Исус Христос је разделио хлеб и вино својим ученицима и рекао да ово чине у Његов спомен. Овим чином, који и данас вршимо, сећамо се установљења ове свете тајне, сећамо се свих дела Господњих и што је још најважније за нас хришћане, чекамо други Христов долазак. На Литургији се причешћујемо телом и крвљу Христовом у виду хлеба и вина. Данас када вршимо свету Литургију, видећемо да постоје многи делови саме службе. Ту се пева, читају се молитве, чита се Свето Писмо, а при самом крају Литургије је причешће. Пред само причешће ми читамо молитву Оче наш.

У раном хришћанству Литургија је служена само недељом. Та недеља се зове Дан Господњи, јер је у недељу Христос Васкрсао.

Пред саму Литургију и причешће ми се припремамо. Како? Први услов је крштење. Крштењем постајемо чланови Цркве. То вам је као када се упишете и учланите на тренинг. Ви платите прво чланарину и ако тренирате постаћете спортисти. Тако је и у Цркви, прво крштењем се уписујемо и постајемо чланови. Али није довољно што смо се само уписали, већ да би били хришћани то треба да постанемо. Као што смо рекли, да би били спортисти ми морамо да плаћамо чланарину и да тренирамо, тако и овде да би били хришћани ми треба да идемо на Литургију и остала богослужења.

Тако је било у првим временима хришћанства. Ако си члан Цркве, ти долазиш на богослужења, а ако не долазиш онда губиш тај статус. Како се постаје хришћанин? Кроз пост, молитву, добра дела... А циљ свега тог је да се ми причестимо. Ту је пост и покјање, па опет молитва, уздржање. Поред тога, оно што је најважније јесте да ми морамо бити у миру са свима. Ако смо у свађи са неким, прво треба да се помиримо па да приступимо причешћу. Зашто је то важно?

То је важно из разлога што једино ако смо сложни ми можемо на литургији заједно да изговоримо молитву Оче наш. Дакле бити у миру са свима је услов пред причешће. Верујете ли да монаси на Светој Гори, уколико се покачкају око нечега, па не говоре, нису смели да читају онај део молитве-опрости нам дугове наше као што и ми опраштамо дужницима својим.

Оно што је следеће важно јесте да ми Бога у молитви називамо Оче. Та реч Отац, ознчава блискост. Апостол Павле тумачи ту реч и каже да се на арамејском реч Отац каже Авва. То означава блискост и велику љубав Божију према нама.

Ова молитва нам је потребна да је свкодневно изговарамо, јутро, вече, пре оброка...

У молитви молимо се за хлеб насушни. Овде је битно да истекнемо значај хлеба. Као прво молимо се за оно што нам је свакодневно потребно. Друго када се молимо за хлеб, ми хришћани, опет наглашавам не смемо бити у сукобима и свађи. Зашто? Управо из разлога што реч хлеб означава мир. Појаснићу: Ми данас то не схватамо најбоље. Погледајте како се данас хранимо, брзо, купимо нешто на трафици, на киоску брзе хране, једемо у ходу, у парку, пред рачунаром, екраном.А у многим традицијама, патријалхалим друштвима сам оброк је имао дубоко значење. Сто на који се поставља храна је био нешто свето. Ту су сви окупљени, са стране су остављали бриге и све ситнице што су их узнемиравале. Када се седне за тај сто значило је да си са људима у миру, да ништа немаш против њих. Јести хлеб са неким имало је управо то значење. Значило је живети у слози и љубави. Ако се вратимо у данашњицу ми то доживавамо где? На Литургији. Како? Ми се окупљамо око хлеба и вина који представљају самог Христа. Ту смо окупљени са многим људима које не познајемо у граду и са свима њима прво изговарамо молитву Оче наш, а потом се са свима њима причешћујемо. Дакле то је слика где сви заједно седимо за истим столом иако се не познајемо, а спаја нас иста молитва и спаја нас Христос. Зато смо у Цркви сви браћа и сестре.

Код нас у Србији постоји прелеп обичај где користимо хлеб као симбол мира и слоге. То је на нашим венчањима. У многим пределима Србије то је сачувано, где млада са својом породицом ломи хлеб и потом даје младожењи и његовој родбини.

У ком обичају још код нас хлеб има значајну улогу?